Premierul Marcel Ciolacu a declarat joi, la începutul ședinței Guvernului, că va fi adoptată o hotărâre privind angajarea în spitale și serviciile de ambulanță a 2.700 de specialiști, pe posturile blocate – fără a preciza motivele sistării angajărilor până acum, în acest domeniu aflat în criză de personal.
Aceste posturi sunt deja finanțate, astfel că ocuparea lor nu generează un impact bugetar suplimentar.
„Deblocăm azi angajările pentru alte 2.700 de posturi vacante din spitale şi serviciile de ambulanţă. Este a treia decizie similară a Guvernului în sprijinul sistemului medical, după cele din ianuarie şi februarie, când au fost deblocate angajările pentru 10.000 de posturi”, a spus Ciolacu.
Guvernul aprobă concursuri pentru 7.600 de medici, dar acceptă doar 50% din angajările de asistente și 30% din cele de infirmiere solicitate de spitale
Din totalul de 2.702 posturi, 310 posturi sunt pentru medici, 1.221 posturi pentru asistenți medicali, 629 de posturi pentru personal auxiliar sanitar, brancardieri, infirmiere, iar restul reprezintă personal de specialitate medico-sanitar, adică farmaciști, biologi, biochimiști, fizicieni, personal TESA, registratori medicali, statisticieni, personal de cercetare, personal de deservire și muncitori.
UPDATE: La finalul ședinței Executivului, purtătorul decuvânt a oferit detalii:
„Este vorba despre unităţi sanitare din întreaga ţară, spitale, unităţi sanitare fără paturi, servicii de ambulanţă, inclusiv Serviciul de Ambulanţă Bucureşti-Ilfov, şi direcţii de sănătate publică. Măsura este necesară în vederea desfăşurării activităţii curente, a asigurării urgenţelor medicale, precum şi a celorlalte servicii medicale.
Cele mai multe posturi se deblochează la Spitalul Universitar de Urgenţă din Bucureşti, iar alte spitale care vor beneficia de deblocarea posturilor sunt: Spitalul Clinic Judeţean de Urgenţă Cluj-Napoca – aproximativ 140 de posturi, Institutul Oncologic Bucureşti – aproximativ 120 de posturi, Spitalul Clinic Judeţean de Urgenţă Târgu Mureş – 88 de posturi, Spitalul Clinic de Urgență București – circa 80 de posturi, precum și alte unități sanitare din întreaga țară.
Revenind la Spitalul Universitar de Urgență, este vorba de un număr de 861 de posturi, ca urmare a faptului că, anul trecut, în cadrul instituției au fost înființate noi structuri medicale, iar altele au fost reorganizate, iar aceste structuri beneficiază de infrastructură și de dotări cu aparatură medicală și pot deveni funcționale și operaționale doar în momentul încadrării personalului de specialitate medico-sanitar, în numărul menționat mai devreme”.